b'\n_START_ARTICLE_\nGalaktiske koordinatsystem\n_START_PARAGRAPH_\nDet galaktiske koordinatsystem er et af flere koordinatsystemer til at stedf\xc3\xa6ste objekter p\xc3\xa5 himmelkuglen. Det er tilpasset til objekter i vores egen galakse M\xc3\xa6lkevejen, og er ikke specielt anvendeligt til objekter i Solsystemet. Derimod har det den fordel, at alle objekter der f\xc3\xb8lger Solens rotation om m\xc3\xa6lkevejens centrum, vil have faste koordinater over tid._NEWLINE_Det galaktiske koordinatsystem er et sf\xc3\xa6risk koordinatsystem, der har Solen i sit centrum, og dets koordinater ben\xc3\xa6vnes galaktisk l\xc3\xa6ngde:\xc2\xa0\xe2\x84\x93 og galaktisk bredde:\xc2\xa0b. Galaktisk \xc3\xa6kvator er valgt til at v\xc3\xa6re den storcirkel der bedst muligt passer med det plan M\xc3\xa6lkevejen ligger i. Dette plan sk\xc3\xa6rer himlens \xc3\xa6kvator i en vinkel p\xc3\xa5 62,87\xc2\xb0. Den galaktiske nordpol (ofte forkortet GNP) har koordinaten: RA\xc2\xa0=\xc2\xa012\xe1\xb5\x9751\xe1\xb5\x90,4 og Dek\xc2\xa0=\xc2\xa027\xc2\xb0,13 angivet i det \xc3\xa6kvatoriale koordinatsystem\xe2\x82\x8d\xe2\x82\x8e. Retningen til M\xc3\xa6lkevejens centrum, der ligger meget t\xc3\xa6t p\xc3\xa5 den kraftige radiokilde Sagittarius A*, er koordinatsystemets nulpunkt (\xe2\x84\x93,b) = (0,0). Punktet 180\xc2\xb0 modsat ben\xc3\xa6vnes anti-centret.\n_START_SECTION_\nKartesiske koordinater\n_START_PARAGRAPH_\nUndertiden benyttes et kartesisk koordinatsystem i stedet for et sf\xc3\xa6risk, og man ben\xc3\xa6vner da ofte xyz-akserne med UVW i stedet. Koordinatsystemet benyttes i to varianter. Et der er h\xc3\xb8jredrejet med U-aksen pegende mod galaksens centrum og positiv mod \xc3\xb8st og mod GNP, og et der er venstredrejet med U-aksen pegende mod galaksens anti-centrum og positiv mod vest og mod GNP.\n_START_SECTION_\nDefinition\n_START_PARAGRAPH_\nF\xc3\xb8r det nuv\xc3\xa6rende galaktiske koordinatsystem benyttedes et koordinatsystem, hvor nulpunktet l\xc3\xa5 ved et af sk\xc3\xa6ringspunkterne mellem de to \xc3\xa6kvator-planer. Det manglede dog en fysisk motivation, hvorfor den Internationale Astronomiske Union i 1958 vedtog det nuv\xc3\xa6rende, med retningen til M\xc3\xa6lkevejens centrum som nulpunkt, dog oprindeligt udtrykt ved epoke B1950.0-koordinater (B for Besselian-\xc3\xa5r og ikke Julianske \xc3\xa5r).'